EUROPSKA KOMISIJA Bruxelles, 25.11.2021. COM(2021) 717 final IZVJEŠĆE KOMISIJE EUROPSKOM PARLAMENTU I VIJEĆU Izvješće o procjeni u skladu s člankom 38. Uredbe 1141/2014 o statutu i financiranju europskih političkih stranaka i europskih političkih zaklada



POPIS KORIŠTENIH POKRATA AFCO Odbor Europskog parlamenta za ustavna pitanja APPF Tijelo za europske političke stranke i zaklade EPRS Služba Europskog parlamenta za istraživanja EU Europska unija EUPF-ovi europske političke zaklade EUPP-ovi europske političke stranke EUPP/F-ovi europske političke stranke i zaklade MRS Međunarodni računovodstveni standardi NVO nevladina organizacija ODIHR Ured za demokratske institucije i ljudska prava OESS Organizacija za europsku sigurnost i suradnju UEU Ugovor o Europskoj uniji UFEU Ugovor o funkcioniranju Europske unije



I.Uvod Uredbom 1141/2014 („Uredba”) uređuju se statut i financiranje europskih političkih stranaka (EUPP-ovi) i europskih političkih zaklada (EUPF-ovi). Njom je utvrđena europska pravna osobnost europskih političkih stranaka i zaklada (EUPP/F-ovi), definirani su kriteriji za njihovu registraciju i utvrđena su pravila upravljanja njima. Uredbom je stvoreno i neovisno nadzorno tijelo, Tijelo za europske političke stranke i zaklade (APPF), te su ojačani mehanizmi nadzora nad EUPP/F-ovima. Uredba je donesena po redovnom zakonodavnom postupku, u skladu s člankom 224. Ugovora o funkcioniranju Europske unije (UFEU). Stupila je na snagu 24. studenoga 2014., a počela se primjenjivati 1. siječnja 2017. Odredbe o financiranju EUPP/F-ova stupile su na snagu financijske godine 2018. Istodobno je izmijenjena Financijska uredba kako bi se uvele posebne odredbe o doprinosima iz proračuna EU-a za EUPP-ove. Te su odredbe sada navedene u člancima 221. do 232. Financijske uredbe. Uoči izbora za Europski parlament 2019. Uredba je dvaput izmijenjena ograničenim brojem ciljanih izmjena kako bi se pronašlo rješenje za najvažnije nedostatke: ·prva od izmjena koje je zatražio Europski parlament uključivala je povećanje transparentnosti veza između europskih i nacionalnih političkih stranaka uvjetovanjem pristupa financiranju iz proračuna EU-a time da stranke članice iz EU-a na jasno vidljiv način prilagođen korisnicima objave politički program i logotip predmetne europske političke stranke. Osim toga, Uredbom o izmjeni postroženi su uvjeti za registraciju kao EUPP jer je postavljen uvjet da podnositelja zahtjeva mora podržavati sedam nacionalnih političkih stranaka iz sedam različitih država članica. Dakle, za razliku od dotadašnjih propisa, zahtjev za registraciju više nisu mogli podržati pojedinačni parlamentarni zastupnici. Zato je APPF 2018. izbrisao iz Registra dva EUPP-a, i jedan pridruženi EUPF jer nisu dostavili dokaz da ispunjavaju te pooštrene zahtjeve o minimalnoj zastupljenosti. Izmijenjen je i mehanizam provjere usklađenosti s vrijednostima EU-a kako bi Europski parlament mogao zatražiti od Tijela da pokrene mehanizam ne samo na temelju vlastite inicijative, već i na temelju obrazloženog zahtjeva skupine građana. Konačno, izmijenjen je članak 27. o sankcijama kako bi se osiguralo da se EUPP/F izbriše iz Registra ako više ne ispunjava jedan ili više uvjeta za registraciju; ·druga izmjena donesena je kao dio paketa mjera Komisije za europske izbore 2018. koji se sastojao se od skupa odredbi usmjerenih na osiguravanje slobodnih i poštenih izbora, a nastao je kao posljedica skandala „Facebook/Cambridge Analytica”. Izmjenom je uveden postupak provjere uz izricanje sankcija EUPP/F-ovima koji namjerno utječu ili pokušaju utjecati na ishod izbora za Europski parlament iskorištavanjem povreda zaštite podataka. U okviru izmjene i APPF-u su dodijeljena dodatna sredstva i veća neovisnost. Prema odredbi o ocjenjivanju Uredbe iz članka 38. Europski parlament mora objaviti izvješće o primjeni Uredbe do kraja 2021. Komisija mora predstaviti vlastito izvješće o daljnjim mjerama u roku od šest mjeseci od donošenja izvješća Europskog parlamenta, uz priložen, prema potrebi, zakonodavni prijedlog izmjene Uredbe. Europski parlament svoje je izvješće donio 11. studenoga 2021. Ovim izvješćem ispunjena je zakonska obveza Komisije u skladu s člankom 38. Uredbe. Ovo izvješće o procjeni obuhvaća razdoblje od stupanja na snagu Uredbe 1. siječnja 2017. do objave izvješća. Ukupna je ocjena praktične primjene Uredbe pozitivna, posebno s obzirom na njezinu relevantnost i dodane vrijednosti EU-a te nema zahtjeva za veću reviziju postojećeg sustava. Međutim, Komisija je utvrdila niz nedostataka u sustavu kojima se narušava djelotvornost, učinkovitost i usklađenost Uredbe s drugim politikama EU-a. Ti nedostaci povezani su s: i. financiranjem EUPP/F-ova, ii. demokratskim vrijednostima, vidljivošću i ravnotežom spolova, iii. mehanizmima provedbe i mehanizama izricanja sankcija te iv. administrativnim opterećenjem. II.Metodologija Dokazi koji potvrđuju ocjenjivanje prikupljeni su neslužbenim savjetovanjem s glavnim dionicima s kojima je proveden razgovor i kojima su postavljena otvorena pitanja. Među njima bili su EUPP/F-ovi, APPF, službe dužnosnika za ovjeravanje Europskog parlamenta, države članice, zastupnici u Europskom parlamentu i nevladine organizacije (NVO-ovi). U izvješću o procjeni uzima se u obzir izvješće Europskog parlamenta o primjeni Uredbe o EUPP/F-ovima doneseno 11. studenoga 2021. u skladu s člankom 38. Uredbe. Komisija je provela 12-tjedno otvoreno javno savjetovanje od 30. ožujka do 22. lipnja 2021. Dokazi su dopunjeni istraživanjem dokumentacije osoblja Komisije, dvjema vanjskim stručnim studijama i postojećim akademskim istraživanjem te teme u područjima prava i političkih znanosti. Upotrijebljeni financijski podaci bili su javno dostupni na internetskim stranicama Europskog parlamenta i APPF-a, ali potječu i iz studije Europskog parlamenta kojom se primjena Uredbe ocjenjuje ex post.

III.Relevantnost Cilj je Uredbe uspostaviti regulatorni okvir kojim se EUPP/F-ovima omogućuje da ispune svoju misiju u skladu s člankom 10. stavkom 4. UEU-a, odnosno da „doprinose stvaranju europske političke svijesti i izražavanju volje građana Unije” i da istodobno osiguravaju dobro upravljanje svojim financijama i zaštitu od stranog uplitanja. Iz svih savjetovanja koje je Komisija provela proizišao je opći konsenzus o relevantnosti Uredbe kojim se potvrđuje da je njezin cilj ostao valjan, da je uspostavljen odgovarajući regulatorni okvir za rad EUPP/F-ova i da su joj potrebna ograničena ciljana poboljšanja. Ti su nalazi potvrđeni i u izvješću Odbora Europskog parlamenta za ustavna pitanja (AFCO) o primjeni Uredbe, u kojem su uvažena poboljšanja koja je Uredba donijela i predlažu se ciljane izmjene za rješavanje postojećih nedostataka. IV.Djelotvornost U skladu sa svojom misijom EUPP/F-ovi nastoje pomoći u oblikovanju istinski europskog političkog prostora i promicati demokratske vrijednosti unutar i izvan granica EU-a. Međutim, zbog nekih odredbi postojeće Uredbe EUPP/F-ovi ne mogu u potpunosti ispuniti tu misiju, čime se umanjuje djelotvornost Uredbe. 1.Odredbe o financiranju a)Struktura prihoda Ukupan iznos financiranja sredstvima EU-a za EUPP/F-ove s vremenom je znatno narastao, pa je 2021. EUPP-ovima namijenjeno 46, a EUPF-ovima 23 milijuna EUR. Slika 1 – Sredstva EU-a za europske političke stranke i zaklade Izvor: Služba Europskog parlamenta za istraživanja Zbog obveze sufinanciranja uvedene člankom 17. stavkom 4. Uredbe, ako EUPP/F-ovi ne uspiju prikupiti odgovarajuća vlastita sredstva, njihovo financiranje sredstvima EU-a smanjuje se dok ne dosegne 90 % odnosno 95 % ukupnih rashoda. To znači da ako EUPP/F-ovi žele iskoristiti povećana proračunska sredstava, tijekom godina moraju osigurati veći apsolutni iznos vlastitih sredstava. Međutim, to se pokazalo problematičnim ne samo za manje, nego i za veće EUPP/F-ove (vidjeti sliku 2. u nastavku). Slika 2 – Godišnji maksimalni prihvatljivi doprinos i konačni doprinos EUPP-ovima iz proračuna EU-a Izvor: W. Wolfs, na temelju izvješća glavnog tajnika Europskog parlamenta i financijskih pregleda Glavne uprave za financije Europskog parlamenta EUPP/F-ovima je teško prikupiti vlastita sredstva iz dvaju razloga. S jedne strane, Uredbom su trenutačno predviđene samo dvije kategorije sredstava: doprinosi i donacije. Dionici tvrde da je kategorizacija previše pojednostavnjena i da isključuje mogućnost prikupljanja vlastitih sredstava iz drugih izvora kao što su sponzorstvo, pristojbe za objavu, naknade za sudjelovanje, prodaja itd. S druge strane, sad se Uredba može tumačiti kao da u skladu s njom nisu dopušteni doprinosi stranaka članica koje se nalaze izvan EU-a. To tumačenje potvrđeno je presudom T-107/19 Općeg suda od 25. studenoga 2020. kojom je utvrđeno da stranka izvan EU-a nije obuhvaćena definicijom „političke stranke” u skladu s Uredbom 2004/2003 jer ne „priznaje pravni poredak niti je osnovana u skladu s pravnim poretkom najmanje jedne države članice”. Stoga je Opći sud presudio da se plaćanja stranaka članica koje se nalaze izvan EU-a ne mogu smatrati doprinosima, već samo donacijama. To je posebno važno nakon povlačenja Ujedinjene Kraljevine iz EU-a. Osim što to utječe na njihove vlastite resurse, EUPP/F-ovi tvrde da se zabranom narušavaju i njihovi bliski odnosi s dugogodišnjim partnerima i prethodnim članovima te se, posljedično, osjećaju ograničenima u ispunjavanju svoje misije promicanja demokratskih vrijednosti izvan granica EU-a. I Europski parlament utvrdio je da je usko tumačenje Uredbe o EUPP/F-ovima povezano s doprinosima članova izvan EU-a problematično. Zbog tih poteškoća smanjuju se prihodi EUPP/F-ova, što posljedično znači da oni mogu organizirati manje aktivnosti kako bi skrenuli pozornost na europsku političku raspravu. Stoga postojeća struktura vlastitih sredstava, zajedno s obvezom sufinanciranja, umanjuje djelotvornost Uredbe.

b)Transparentnost donacija Člankom 20. Uredbe zabranjuju se određene vrste donacija: donacije iz zemalja izvan EU-a, anonimne donacije i donacije veće od 18 000 EUR. Međutim, zbog nedostataka Uredbe strani akteri mogli bi zaobići postojeće odredbe preko posrednika sa sjedištem u državama članicama, uz upotrebu sredstva koja potječu iz država koje nisu države članice EU-a. Nadalje, te zabrane nisu popraćene dodjelom odgovarajućih provedbenih ovlasti APPF-u, koji trenutačno ne može tražiti dodatne informacije od donatora. Osim toga, neki NVO-i i OESS/ODIHR izrazili su zabrinutost zbog kašnjenja u objavljivanju informacija povezanih s donacijama. Pozivaju na objavljivanje tih informacija u stvarnom vremenu, osobito tijekom izbornih razdoblja, kako bi se izbjeglo strano uplitanje u izbore i kako bi glasači mogli informirano glasati. Europski parlament u svojem je izvješću u skladu s člankom 38. Uredbe o EUPP/F-ovima utvrdio i prostor za poboljšanje transparentnosti financiranja i donacija, posebno u Uredbi. Stoga se smatra da postojeći sustav transparentnosti nije dovoljno djelotvoran za sprječavanje, otkrivanje i/ili borbu protiv vanjskog upletanja. 2.Demokratske vrijednosti, vidljivost i rodna ravnoteža a)Prepreke pred europskim političkim strankama i zakladama u ispunjavanju misije u skladu s člankom 10. stavkom 4. UEU-a EUPP/F-ovi su tijekom cijelog postupka savjetovanja isticali prepreke s kojima se suočavaju u nastojanju da budu vidljiviji na nacionalnoj razini. Te ih prepreke sprječavaju u ispunjavaju njihove misije da „doprinose oblikovanju europske političke svijesti i izražavanju volje građana EU-a” i time se umanjuje djelotvornost Uredbe. I Europski parlament utvrdio je te prepreke u svojem izvješću u skladu s člankom 38. Uredbe o EUPP/F-ovima. Jedna od tih prepreka mogla bi biti povezana s postojećom zabranom izravnog ili neizravnog financiranja izbora, političkih stranaka, kandidata ili zaklada na nacionalnoj razini. Kako bi razjasnili što se podrazumijeva pod „neizravnim financiranjem”, uoči izbora za Europski parlament 2019. APPF i dužnosnik za ovjeravanje Europskog parlamenta osmislili su pet načela primjenjivih na izborne kampanje za Europski parlament koja bi značila da su oni koji ih poštuju prihvatljivi za financiranje sredstvima EU-a. Iako se time donekle poboljšala pravna sigurnost, nije se potaknulo veće izravno sudjelovanje EUPP/F-ova u kampanjama u državama članicama. Osim toga, Uredbom o EUPP/F-ovima trenutačno se zabranjuje upotreba sredstava EU-a u nacionalnim referendumskim kampanjama, čak i ako se radi o pitanjima koja se odnose na Europsku uniju. To sprječava EUPP/F-ove u promicanju europske dimenzije takvih rasprava. Sud Europske unije poziva se na tu zabranu u svojoj presudi T-107/19 Općeg suda od 25. studenoga 2020. Dodatna su prepreka vidljivosti EUPP-ova na nacionalnoj razini nejasnoća i nedostatnost sankcija povezanih s obvezom nacionalnih pridruženih stranaka da objavljuju logotip EUPP-a čiji su članovi. Unatoč obvezi navedenoj u članku 18. stavku 2.a Uredbe, European Democracy Consulting utvrdio je da svi EUPP-ovi, uz iznimku Europske demokratske stranke, imaju nacionalne stranke članice koje svoj logotip ne objavljuju na svojim internetskim stranicama. Nadalje, 85 % nacionalnih stranaka članica ne objavljuje logotip EUPP-a s kojim su povezani na „jasno vidljiv način prilagođen korisnicima” ako to definiramo kao gornji dio zaslona internetskih stranica nacionalnih stranaka. Logotipi EUPP-ova prezastupljeni su na donjem dijelu zaslona, na kojem se nalazi gotovo 58 % logotipa. Velika većina logotipa očito „nije vidljiva” (60 % odnosno više od 69 % ako uključimo internetske stranice na kojima nije objavljen nikakav logotip). Traže li se samo „jasno vidljivi’” ili „umjereno vidljivi” logotipi, 71 % logotipa ne prolazi test, a taj se broj povećava do 78 % ako uključimo internetske stranice na kojima logotipa nema. b)Rodna ravnoteža Uredba trenutačno ne sadržava obvezu transparentnosti o rodnom paritetu. Kad je Uredba izmijenjena 2019., suzakonodavci su se samo suglasili da će spomenuti dobrovoljnu mjeru u uvodnoj izjavi 5. Globalno izvješće Svjetskog gospodarskog foruma o rodno uvjetovanim razlikama pokazalo je da su rodno uvjetovane razlike u političkom osnaživanju i dalje globalno najveće od četiriju praćenih razlika, a do danas su smanjene za samo 22 %. Iako je tijekom godina u Europskom parlamentu postojao pozitivan trend prema većoj ravnoteži spolova, dobrovoljne mjere pokazale su se nedostatnima za osiguranje rodnog pariteta. U siječnju 2021. postotak zastupnica u Europskom parlamentu iznosio je 38,9 % u odnosu na 16,6 % u prvom izravno izabranom zakonodavnom tijelu 1979. To je iznad svjetskog prosjeka za nacionalne parlamente i iznad europskog prosjeka za nacionalne parlamente koji iznosi 30,5 %. Međutim, Služba Europskog parlamenta za istraživanja upozorava na velike razlike među državama članicama, a kao temeljni uzrok u zemljama s niskim udjelom zastupnica izabranih u Europski parlament identificira nizak udio žena među kandidatima. To bi, pak, moglo biti posljedica unutarnjih političkih stranačkih procesa. Čini se da su EUPP-ovi propustili priliku za poticanje svojih nacionalnih stranaka članica da promiču rodnu ravnotežu na stranačkim listama. Osim toga, nije postignut ni rodni paritet u upravljačkim tijelima EUPP/F-ova. Stoga se Uredbom ne uspijeva djelotvorno promicati rodna ravnoteža. c)Usklađenost s vrijednostima EU-a Člankom 3. stavcima 1. i 2. Uredbe obvezuje se EUPP/F-ove, ali ne i njihove stranke članice, da poštuju temeljne vrijednosti EU-a definirane u članku 2. UEU-a. Kako bi se povećala zaštita temeljnih vrijednosti, i stranke članice u Uniji trebale bi poštovati te vrijednosti i činjenicu da EUPP/F-ovi se moraju pobrinuti da se njihovi članovi izvan Unije pridržavaju jednakih vrijednosti. U izvješću Europskog parlamenta o procjeni u skladu s člankom 38. Uredbe preporučuje se izmjena članka 3. kako bi se razjasnilo da bi se poštovanje temeljnih vrijednosti EU-a trebalo odnositi i na sâm EUPP i na njegove stranke članice. 3.Provedba a)Jačanje položaja Tijela za europske političke stranke i zaklade Uredbom je prvi put uspostavljeno neovisno nadzorno tijelo, APPF, kako bi se osigurao nepristran nadzor nad aktivnostima EUPP/F-ova. Međutim, stanoviti nedostaci u postojećim odredbama ograničavaju sposobnost APPF-a da provodi djelotvorne kontrole. Uredbom se APPF-u ne dodjeljuju dostatne istražne ovlasti u slučaju donacija. Donatori u Europskoj uniji (fizičke i pravne osobe), koji mogu djelovati kao fiktivni subjekti za usmjeravanje sredstava EUPP/F-ovima, trenutačno nemaju zakonsku obvezu suradnje s APPF-om. Osim toga, Uredbom se ne utvrđuju minimalni standardi u pogledu dokumentacije ni mehanizmi unutarnje kontrole za prihvaćanje donacija. Stoga APPF vrlo vjerojatno nema potrebne dokaze za djelotvornu provjeru donacija ni načina da ih prikupi. Osim toga, APPF je upozorio da bi ograničenost resursa mogla ugroziti njegovu djelotvornost u „izvanrednim ili jednokratnim aktivnostima, kao što su službene istrage, sudski postupci pred sudovima Unije, a možda i postupci provjere pitanja povezanih s europskim izborima ili pitanja koja utječu na to poštuju li europske političke stranke ili europske političke zaklade vrijednosti na kojima se Unija temelji”.

b)Sustav sankcija Sustav sankcija do sada nije upotrijebljen. Prema nekim mišljenjima to bi moglo biti posljedica nefleksibilnosti sustava jer u okviru njega APPF ne može kao prioritet odrediti povrede Uredbe koje bi se trebale prioritetno rješavati niti prilagoditi razinu i prirodu sankcija kako bi one bile razmjerne prirodi povrede, uključujući slučajeve zanemarivanja. Nadalje, neki EUPF-ovi tvrde da postojeći sustav nediferenciranih sankcija može negativno utjecati na manje među njima jer sankcija zbog relativno male nepravilnosti može dovesti do stečaja. To, pak, negativno utječe na politički pluralizam. c)Nejasna pravila o prihvatljivosti za financiranje sredstvima EU-a u određenom razdoblju APPF i dužnosnik za ovjeravanje Europskog parlamenta tvrdili su tijekom neslužbenih savjetovanja koje je provela Komisija da financijski interesi EU-a nisu dovoljno zaštićeni u slučaju brisanja EUPP-a ili EUPF-a iz Registra. Uredba trenutačno nije jasna o pitanju prihvatljivosti njihovih rashoda tijekom tromjesečnog razdoblja koje je prema Uredbi potrebno da odluka o brisanju iz Registra stupi na snagu. Osim toga, Uredbi bi moglo pridonijeti dodatno usklađivanje s člankom 297. UFEU-a, kojim se propisuje sljedeće: „(...) odluke u kojima je određeno kome su upućene priopćuju se onima kojima su upućene, a proizvode učinke od tog priopćenja”. V.Učinkovitost Uredbom se nameću znatne razine administrativnog opterećenja za EUPP/F-ove. To je, s jedne strane, povezano sa zahtjevom dvostrukog računovodstva (tj. obvezom vođenja računovodstvene dokumentacije u skladu sa zakonodavstvom države članice u kojoj EUPP/F-ovi imaju sjedište i Međunarodnim računovodstvenim standardima (MRS)) a, s druge strane, s postupkom trostruke provjere koji uključuje vanjskog revizora, APPF i dužnosnika za ovjeravanje Europskog parlamenta. Obveza da EUPP/F-ovi svoju računovodstvenu dokumentaciju vode prema MRS-u uvedena je u reviziji Uredbe iz 2018. Svi dionici, uključujući Europski parlament, slažu se da administrativni troškovi koji proizlaze iz te obveze za takve male organizacije nadmašuju koristi. Iako postoje znatne razlike među EUPP/F-ovima, oni godišnje troše oko 1 260 h (otprilike 0,78 ekvivalenta punog radnog vremena) na administrativne zadaće, uz dodatnih 20 000 EUR koji se troše na eksternalizirane poslove. EUPP/F-ovi od tih 20 000 EUR troše u prosjeku više od 8 000 EUR za pripremu godišnjih financijskih izvještaja u skladu s međunarodnim računovodstvenim standardima, što je posao koji se obično eksternalizira. To posebno opterećuje rad manjih EUPP/F-ova koji imaju ograničenija sredstva. Istodobno, 8 od 10 EUPP-ova ima sjedište u Belgiji, tako da je usporedivost računovodstvene dokumentacije uvelike zajamčena. Osim toga, APPF je u svojem godišnjem izvješću o radu za 2020. zaključio da se upotrebom predložaka koje je pripremio APPF znatno povećala usporedivost podnesaka različitih EUPP-ova i EUPF-ova te je ona pridonijela i usklađivanju APPF-ovih provjera različitih datoteka. Stoga se upotreba MRS-a može smatrati nedjelotvornom i nepotrebnom mjerom. Isto tako, postupak trostruke provjere koji se primjenjuje na računovodstvenu dokumentaciju, a podrazumijeva provjeru financijskih izvještaja koju provode APPF i dužnosnik za ovjeravanje Europskog parlamenta i procjenu vanjskog revizora, dovodi do dvostrukog troška za porezne obveznike EU-a. Osim te nedjelotvornosti, APPF i dužnosnik za ovjeravanje Europskog parlamenta ponekad različito tumače pravila, što dovodi do povećanja radnog opterećenja i pravne nesigurnosti za EUPP/F-ove. Za vrijeme cijelog postupka savjetovanja Komisije neki su dionici predložili da se pojednostavni podjela zadaća i odgovornosti između APPF-a i dužnosnika za ovjeravanje Europskog parlamenta kako bi se uklonila preklapanja, smanjilo regulatorno opterećenje i povećala pravna sigurnost za EUPP/F-ove. VI.Usklađenost s politikama EU-a 1.Akcijski plan za europsku demokraciju Trenutačno se Uredbom ne predviđa potpuna usklađenost s akcijskim planom za europsku demokraciju, u okviru kojeg je utvrđena potreba za pojašnjavanjem pravila kojima se uređuje financiranje EUPP/F-ova i pokretanjem nove inicijative za postizanje veće transparentnosti plaćenog političkog oglašavanja. Stoga će Uredbu možda trebati izmijeniti kako bi se uklonili postojeći nedostaci u Uredbi i utvrdile obveze EUPP/F-ova kad se služe političkim oglašavanjem. Mogućom izmjenom u tom smislu ispunio bi se i zahtjev Europskog parlamenta, koji je u svojem izvješću u skladu s člankom 38. Uredbe istaknuo potrebu uklanjanja rizika od stranog uplitanja. 2.Strategija za rodnu ravnopravnost 2020.–2025. S obzirom na to da Uredba o EUPP/F-ovima ne sadržava obvezujuće odredbe za promicanje rodne ravnopravnosti u europskoj politici, nije u potpunosti u skladu sa strategijom Komisije za rodnu ravnopravnost 2020.–2025., u kojoj se navodi da će „Komisija, u suradnji s Europskim parlamentom, nacionalnim parlamentima, državama članicama i civilnim društvom, promicati sudjelovanje žena u svojstvu glasača i kandidata na izborima za Europski parlament 2024., među ostalim financiranjem i promicanjem najboljih praksi. Europske političke stranke koje traže financiranje EU-a poziva se da budu transparentne u pogledu rodne ravnoteže među svojim članstvom”. VII.Dodana vrijednost EU-a UFEU-om se predviđa uspostava pravila kojima se uređuje EUPP na razini EU-a u članku 224 i navodi se da „Europski parlament i Vijeće, odlučujući u skladu s redovnim zakonodavnim postupkom, uredbama utvrđuju propise koji uređuju političke stranke na europskoj razini iz članka 10. stavka 4. Ugovora o Europskoj uniji, a posebice pravila o njihovu financiranju”. Stoga je u tom području neophodna intervencija EU-a jer bi povlačenje Uredbe stvorilo pravni vakuum za EUPP/F-ove.